Diari Oficial de la Generalitat Valenciana


Sumari del DOGV 5979, del 23-03-2009 (2009/2808)

ORDE de 26 de febrer de 2009, de la Conselleria de Benestar Social, per la qual es convoquen ajudes econòmiques per al lloguer d'habitatges per jóvens i per parelles de jóvens.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   5979

Data del DOGV
:   23-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2808


Data del document
:   26-02-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * habitatge
    * suport econòmic
    * arrendament immobiliari
    * lloguer
    * ajuda pública
    * jove

ORDE de 26 de febrer de 2009, de la Conselleria de Benestar Social, per la qual es convoquen ajudes econòmiques per al lloguer d'habitatges per jóvens i per parelles de jóvens. [2009/2808]
Les dificultats existents per a l'accés dels jóvens al món laboral provoquen que molts d'ells no es puguen independitzar econòmicament i es vegen obligats a continuar depenent de l'ajuda material de la família, cosa que, unida a l'increment produït en els preus dels habitatges, suposa endarrerir fins a un futur incert els seus projectes d'habitatge i família propis, molt més frustrant com més necessària és la dita independència, d'acord amb el pes de la tradició, de les circumstàncies de la vida moderna, o d'ambdós factors.
Per tal de contribuir a pal·liar esta situació i en el context competent que estableix l'article 3 de la Llei 4/1989, de creació de l'Institut Valencià de la Joventut, l'Institut ha decidit facilitar els processos d'autonomia dels jóvens mitjançant l'establiment d'ajudes econòmiques adreçades a contribuir a sufragar les despeses resultants del lloguer d'habitatges en què constituir el nucli de convivència.
Per això, i fent ús de les competències que em confereixen l'article 28 de la Llei 5/1983, de 30 de desembre, del Consell, i l'article 47.11 del text refós de la Llei d'Hisenda Pública de la Generalitat Valenciana,
ORDENE
Primer
Es convoquen ajudes econòmiques per a sufragar despeses de lloguer d'habitatge destinat a domicili habitual de jóvens i de parelles jóvens, i s'aproven les bases per les quals es regiran, que s'inclouen com a annex I, i també la relació dels preus màxims de lloguer segons les distintes zones geogràfiques que recull l'annex II i el model de sol·licitud que figura com a annex III de la present ordre.
Segon
Les ajudes que es convoquen es finançaran a càrrec de la línia de subvenció SE000024 del pressupost de l'Institut Valencià de la Joventut per a 2009, amb un import global màxim de 500.000 euros.
DISPOSICIÓ ADDICIONAL
Única
Les ajudes concedides mitjançant esta ordre no s'han de notificar a la Comissió Europea, ja que no reuneixen tots els requisits de l'apartat 1 de l'article 87 del Tractat de la CE, atés que els beneficiaris finals de la subvenció són persones físiques.
DISPOSICIONS FINALS
Primera
Es faculta el director general de l'Institut Valencià de la Joventut perquè dicte totes les instruccions i les resolucions que calguen per al desplegament i l'execució del que preveu la present ordre.
Segona
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Contra la present ordre, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Comunitat Valenciana, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
Potestativament, es podrà interposar recurs de reposició, davant del conseller de Benestar Social, en el termini d'un mes comptador a partir de l'endemà de la publicació de la present ordre, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 26 de febrer de 2009.
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
Bases de la convocatòria
Primera. Objecte de les ajudes
L'objecte de les presents ajudes és el finançament parcial de les despeses de lloguer d'habitatges destinats a domicili habitual de jóvens i de parelles jóvens d'acord amb les condicions següents:
a) Les ajudes previstes en la present ordre es refereixen exclusivament a despeses de lloguer generades durant l'any 2008. Els seus efectes seran des de l'1 de gener de 2008, si el contracte de lloguer estiguera en vigor en la data esmentada, o des del dia de l'entrada en vigor del contracte de lloguer.
b) Queden excloses del concepte de lloguer les despeses de comunitat i d'administració, i també les que es produïsquen en concepte de contribucions, imposts i arbitris, encara que estiguen incloses expressament en el contracte de lloguer corresponent.
c) El preu del lloguer, independentment que l'habitatge s'haja llogat moblat o sense moblar, no podrà superar:
- Els límits establits per a cada zona geogràfica en l'annex II d'esta convocatòria, en el cas d'ajudes sol·licitades per jóvens individualment.
- El doble dels límits establits per a cada zona geogràfica en l'annex II d'esta convocatòria, en el cas d'ajudes sol·licitades per parelles de jóvens.
d) En el cas de les ajudes sol·licitades per jóvens individualment es tindran en compte, a més a més, els punts següents:
- Quan l'habitatge siga ocupat per la persona sol·licitant juntament amb altres persones, llevat que es tracte de menors d'edat, el preu de l'arrendament s'entendrà dividit pel nombre de persones que ocupen l'habitatge, sense que en cap cas puga excedir els límits establits per a cada zona geogràfica en l'annex II d'esta convocatòria per cada un dels ocupants.
- Quan l'habitatge estiga ocupat per més d'un jove que complisca les condicions i els requisits per a ser beneficiari de les presents ajudes, i en el contracte d'arrendament no figuren tots ells, cada jove podrà sol·licitar l'ajuda, sempre que el preu d'arrendament dividit pel nombre d'ocupants no excedisca els límits establits per a cada zona geogràfica en l'annex II d'esta convocatòria.
- A l'efecte del que estableixen els paràgrafs anteriors, les persones que ocupen l'habitatge amb la persona sol·licitant en cap cas no en podran ser ascendents.
e) Queden exclosos de la present convocatòria els lloguers d'immobles de promoció pública.
f) Les despeses de lloguer d'habitatges només podran ser objecte de les ajudes regulades en la present ordre quan els habitatges siguen ocupats efectivament pels beneficiaris de l'ajuda.
Segona. Incompatibilitat
1. Les ajudes incloses en la present convocatòria són incompatibles amb la percepció del règim d'ajudes regulat en el Reial Decret 1472/2007, de 2 de novembre, pel qual es regula la renda bàsica d'emancipació dels jóvens, amb independència de l'import i la durada, i també amb qualssevol altres ajudes concedides, per part d'altres administracions o organismes públics o privats -tant nacionals com internacionals-, pel mateix concepte i per al mateix habitatge.
2. L'IVAJ, després de l'autorització de les persones interessades, podrà sol·licitar d'altres administracions o organismes públics o privats, informació relativa a ajudes concedides als participants en la present convocatòria pel mateix concepte i per al mateix habitatge.
Tercera. Quantia de les ajudes
1. Les ajudes podran abastar fins al 50% de l'import total de l'arrendament generat durant l'any 2008; tot això subordinat al crèdit disponible, que, en cas de ser insuficient, podrà prorratejar-se entre tots els beneficiaris de les ajudes.
2. A l'efecte del càlcul de l'ajuda, no es tindran en compte les mensualitats que no s'acrediten mitjançant el corresponent rebut o justificant de pagament.
Quarta. Beneficiaris
Podran ser beneficiaris de les ajudes regulades en estes bases els jóvens i les parelles de jóvens residents a la Comunitat Valenciana. A este efecte:
1. La condició de jove la donarà la pertinença a la franja d'edat compresa entre els 18 i els 35 anys complits en data de 31 de desembre de 2008. No obstant això, també podran sol·licitar les ajudes els jóvens menors de 18 anys que en la dita data ja hagen aconseguit l'emancipació.
2. La condició de parella exigirà que hi haja entre ambdós membres un vincle matrimonial o una unió de fet en els termes que estableix la Llei 1/2001, de 6 d'abril, de la Generalitat Valenciana, per la qual es regulen les unions de fet, en data de 31 de desembre de 2008.
En el segon supòsit, la unió de fet haurà d'estar inscrita en el Registre d'Unions de Fet de la Comunitat Valenciana (carrer de l'Historiador Chabas, 2, de València; carrer Major, 78, de Castelló, o avinguda del Dr. Gadea, 10, d'Alacant) o se n'haurà d'haver sol·licitat la inscripció en data de 31 de desembre de 2008, tot i que, en este cas, la resolució que es dicte quedarà condicionada a l'efectivitat de la dita inscripció abans del pagament de l'ajuda.
3. La residència a la Comunitat Valenciana exigirà que els beneficiaris estiguen empadronats a l'habitatge per al lloguer del qual sol·liciten l'ajuda.
En el cas d'estrangers, hauran de ser residents a Espanya, amb residència temporal o permanent, tot això d'acord amb el que disposen els articles 29 i 30 bis de la Llei Orgànica 4/2000, d'11 de gener, sobre Drets i Llibertats dels Estrangers a Espanya i la seua Integració Social, en la redacció donada per la Llei Orgànica 14/2003, de 20 de novembre.
Cinquena. Requisits dels beneficiaris
Els sol·licitants de les ajudes regulades en la present ordre, juntament amb les condicions que estableix la base quarta, hauran de reunir els requisits següents:
1. Obtindre uns determinats ingressos anuals propis en les quanties i amb el sistema de delimitació i de càlcul que a continuació s'exposen:
1.1 Quantia dels ingressos anuals propis
a) Jóvens individualment, tant si ocupen l'habitatge tots sols com si el comparteixen amb altres persones, que durant l'exercici 2007 hagen obtingut uns ingressos anuals propis de 1.900 euros a l'any, com a mínim, sense superar, en tot cas, la quantitat màxima de 15.000 euros anuals. Posat que la persona sol·licitant tinga al seu càrrec un o més menors, la quantitat màxima serà de 16.500 euros anuals.
b) Parelles de jóvens que durant l'exercici 2007 hagen obtingut uns ingressos anuals conjunts propis de 3.800 euros, com a mínim, sense superar, en tot cas, la quantitat màxima de 30.000 euros a l'any. Posat que la parella sol·licitant o algun dels membres tinga al seu càrrec un o més menors, la quantitat màxima serà de 33.000 euros anuals.
1.2. Determinació dels ingressos
A l'efecte del que disposa la present base, es consideraran ingressos els rendiments i les imputacions de rendes que entren a formar part del «saldo net de rendiments i imputacions de rendes»; tot això d'acord amb la definició i les delimitacions que estableix el Reial Decret Legislatiu 3/2004, de 5 de març, pel qual s'aprova el text refós de la Llei de l'Impost sobre la renda de les persones físiques.
La determinació dels ingressos anuals propis computables per a la concessió de les ajudes es farà de la manera següent:
a) En el cas de sol·licitants que hagen presentat declaració o sol·licitud de devolució per l'impost sobre la renda de les persones físiques, es considerarà ingressos anuals propis la quantitat resultant de sumar, a l'import del «saldo net de rendiments a integrar en la base imponible general i de les imputaciones de rendes" (casella nº 452), l'import del saldo dels rediments del capital mobiliari a integrar en la base imponible de l'estalvi, si el saldo és positiu (casella nº 460). Quan la declaració de l'impost sobre la renda de les persones físiques presentada per jóvens individualment siga conjunta, els ingressos anuals resultants de l'operació anterior es dividiran entre dos.
b) En el cas de sol·licitants que, obtenint ingressos propis, no estiguen obligats a declarar i no hagen sol·licitat la devolució de l'impost sobre la renda de les persones físiques, es consideraran ingressos anuals propis els ingressos nets declarats per les persones sol·licitants i acreditats en la forma que preveu la base sisena, apartat 2.1, punt k), de la present ordre. Quan no es puguen determinar les despeses deduïbles, als ingressos íntegres, se'ls aplicarà una reducció del 6%.
En cap dels casos no es conceptuaran com a ingressos propis les donacions d'aquelles persones amb les quals es tinga parentiu de consanguinitat fins al quart grau o d'afinitat fins al segon grau.
L'IVAJ sol·licitarà d'ofici a l'Agència Estatal d'Administració Tributària, sempre que els participants en la present convocatòria hi hagen donat conformitat expressa en el model de sol·licitud que s'inclou en l'annex III, la informació fiscal que calga per a comprovar el compliment dels requisits econòmics exigits en les presents bases. Tot això sense perjuí del dret que assisteix l'IVAJ per a sol·licitar als interessats l'ampliació, l'aclariment o el subministrament de qualsevol dada o document necessari per a verificar el compliment dels requisits.
2. No ser propietaris de cap habitatge a la localitat on estiga ubicat l'habitatge llogat. No obstant això, en cas d'adquisició d'un habitatge durant l'any 2008, es podrà optar a la subvenció per als mesos de l'any esmentat anteriors al mes en què s'haguera formatitzat la compravenda de l'habitatge.
3. No tindre parentiu de consanguinitat fins al quart grau, ni d'afinitat fins al segon grau, amb l'arrendador, ni ser descendents de l'arrendatari.
4. No conviure amb ascendents.
Sisena. Sol·licitud i acreditació de les condicions i dels requisits
1. La sol·licitud s'emplenarà en el model que figura en l'annex III. El model normalitzat de sol·licitud també estarà a disposició de les persones sol·licitants a les seus de l'IVAJ d'Alacant (rambla de Méndez Núñez, 41, 03012), de Castelló (carrer dels Orfebres Santalínea, 2, 12375) i de València (carrer de l'Hospital, 11, 46667), o s'hi podrà accedir a través del web de l'IVAJ (www.ivaj.es).
2. La sol·licitud haurà d'anar acompanyada de la documentació següent:
2.1. En el cas de jóvens:
a) A l'efecte d'acreditar-ne la personalitat, l'edat i, si escau, la residència a l'Estat espanyol:
- Document nacional d'identitat, en el cas d'espanyols.
- Document d'identitat o passaport nacional vàlid en vigor, en el cas de nacionals dels estats membres de la Unió Europea o d'altres estats que formen part de l'Acord sobre l'Espai Econòmic Europeu inclosos en els supòsits que preveu l'article 6.1 del Reial Decret 178/2003, de 14 de febrer.
- Targeta de residència a Espanya, en la resta de casos.
b) En el supòsit de menors emancipats: certificat del Registre Civil que acredite l'emancipació, d'acord amb el que estableix l'article 318 del Codi Civil, o, si no n'hi havia, document signat pels pares de la persona sol·licitant en què conste llur consentiment a la vida independent del fill de conformitat amb el que preveu l'article 319 del Codi Civil.
c) Declaració responsable, que s'inclou en el model de sol·licitud, signada per la persona sol·licitant, en què consten els punts següents:
- No tindre cap habitatge en propietat a la localitat on estiga ubicat l'habitatge llogat.
- No tindre parentiu de consanguinitat fins al quart grau, ni d'afinitat fins al segon grau, amb l'arrendador, ni ser descendent de l'arrendatari.
- Estar ocupant com habitatge aquell per al qual es sol·licita subvenció.
- No conviure amb ascendents.
d) Declaració responsable d'altres subvencions sol·licitades o concedides per part d'altres administracions o organismes públics o privats, tant nacionals com internacionals, pel mateix concepte i per al mateix habitatge signada per la persona sol·licitant, que s'inclou en el model de sol·licitud.
e) Declaració responsable de no haver incorregut en les prohibicions per a obtindre la condició de beneficiari de les subvencions regulades en la present convocatòria, previstes en l'article 13 de la Llei 38/2003, de 17 de novembre, General de Subvencions, que s'inclou en l'apartat C del model de sol·licitud.
f) Contractes d'arrendament formalitzats per escrit que estigueren vigents l'any 2008, en els quals haurà de constar la identitat dels contractants, la identificació de la finca arrendada, la durada pactada, la renda inicial del contracte i la resta de clàusules que les parts hagueren acordat lliurement. Posat cas que les despeses de comunitat i d'administració, i també les que es produïsquen en concepte de contribucions, imposts i arbitris, es troben incloses en el preu de l'arrendament que figure en el contracte i no consten desglossades, declaració conjunta de l'arrendador i de l'arrendatari en què s'expresse l'import anual de tals despeses.
g) Declaració responsable de l'arrendador de l'habitatge llogat per al qual es sol·licita l'ajuda, relatiu a l'augment de l'índex de preus de consum (IPC) aplicat al lloguer satisfet durant l'any 2008 amb la indicació de l'import total mensual actualitzat. En cas de no presentar tal declaració, s'entendrà que la quantia del lloguer és l'estipulada en el contracte.
h) Certificat d'empadronament a l'habitatge llogat per al qual es sol·licita l'ajuda.
i) En els supòsits a què es refereix la base primera, punt d), paràgrafs segon i tercer, certificat d'empadronament de totes les persones que ocupen l'habitatge per al qual es sol·licita l'ajuda.
j) Tots els rebuts o justificants del pagament del lloguer satisfets durant l'any 2008, en què haurà de constar la identitat i la signatura de l'arrendador, la identificació de la finca arrendada, la quantitat satisfeta i el mes a què s'aplica el pagament. El rebut podrà ser substituït per un document bancari que acredite el pagament del lloguer. Si no n'hi havia, es podrà presentar una declaració responsable, signada per l'arrendador, en què es faça constar la quantitat abonada per l'arrendatari durant l'any 2008 i també els mesos de referència.
k) Si s'escau, autorització expressa -que figura en l'apartat C del model de sol·licitud- perquè l'IVAJ sol·licite d'ofici, a l'Agència Estatal d'Administració Tributària, la informació fiscal necessària per a comprovar el compliment dels requisits econòmics exigits en les presents bases.
En el cas de no autoritzar l'IVAJ a sol·licitar d'ofici, a l'Agència Estatal d'Administració Tributària, la informació fiscal necessària per a comprovar el compliment dels requisits econòmics exigits en les presents bases, s'haurà de presentar:
- Declaració o certificat de la sol·licitud de devolució que incloga els càlculs efectuats per l'administració, en ambdós casos referits a l'exercici 2007. En la declaració de l'impost sobre la renda de les persones físiques haurà de constar la certificació mecànica o, si no n'hi havia, la signatura autoritzada. En cas de presentació telemàtica, s'haurà d'aportar, juntament amb la declaració de l'impost, el document d'«Ingrés/Sol·licitud de devolució», en què figure la data i l'hora de la presentació i el codi electrònic generat.
- En el cas de sol·licitants que, obtenint ingressos propis, no estiguen obligats a declarar i no hagen sol·licitat la devolució per l'impost sobre la renda de les persones físiques: certificat expedit per l'Agència Estatal d'Administració Tributària en què conste que la persona interessada no ha presentat declaració de l'impost sobre la renda de les persones físiques ni sol·licitud de devolució pel mateix impost, i també les dades sobre ingressos en relació amb eixe impost que dispose l'esmentada administració tributària relatius a l'exercici 2007.
Quan la persona interessada dispose d'altres ingressos no inclosos en el certificat expedit per l'Agència Estatal d'Administració Tributària, els justificarà mitjançant l'aportació de les nòmines, els certificats bancaris i d'altres justificants documentals, relatius a l'exercici 2007.
Únicament i exclusivament quan tots o part dels ingressos obtinguts no es puguen justificar per cap de les formes anteriors, la justificació es farà mitjançant una declaració responsable de la persona sol·licitant en què s'especifiquen i es detallen els ingressos obtinguts durant l'any 2007 i la seua procedència.
l) Posat cas que la persona sol·licitant tinga al seu càrrec un o més menors d'edat, documentació acreditativa d'esta circumstància d'acord amb el que disposa la normativa vigent.
m) Fitxa de dades bancàries degudament signada per la persona sol·licitant i emplenada per l'entitat bancària en què es sol·licite l'ingrés de la subvenció i hi conste el número de compte bancari de què siga titular la persona sol·licitant.
2.2. En el cas de parelles de jóvens i, si s'escau, referit als dos membres de la parella.
a) A l'efecte d'acreditar-ne la personalitat, l'edat i, si s'escau, la residència a l'Estat espanyol:
- Document nacional d'identitat, en el cas d'espanyols.
- Document d'identitat o passaport nacional vàlid en vigor, en el cas de nacionals dels estats membres de la Unió Europea o d'altres estats que formen part de l'Acord sobre l'Espai Econòmic Europeu inclosos en els supòsits que preveu l'article 6.1 del Reial Decret 178/2003, de 14 de febrer.
- Targeta de residència a Espanya, en la resta de casos.
b) Certificat de matrimoni o d'inscripció al Registre d'Unions de Fet de la Comunitat Valenciana (carrer de l'Historiador Chabas, 2, de València; carrer Major, 78, de Castelló, o avda. del Dr. Gadea, 10, d'Alacant), o certificat d'haver-ne fet la sol·licitud.
c) Declaració responsable, que s'inclou en el model de sol·licitud, signada per ambdós membres de la parella sol·licitant, en què consten els punts següents:
- No tindre cap habitatge en propietat a la localitat on estiga ubicat l'habitatge llogat.
- No tindre parentiu de consanguinitat fins al quart grau, ni d'afinitat fins al segon grau, amb l'arrendador, ni ser descendents de l'arrendatari.
- Estar ocupant com habitatge aquell per al qual es sol·licite subvenció.
- No conviure amb ascendents.
d) Declaració responsable, signada per ambdós membres de la parella sol·licitant, d'altres subvencions sol·licitades o concedides per part d'altres administracions o organismes públics o privats, tant nacionals com internacionals, pel mateix concepte i per al mateix habitatge, que s'inclou en el model de sol·licitud.
e) Declaració responsable, signada per ambdós membres de la parella sol·licitant, de no haver incorregut en les prohibicions per a obtindre la condició de beneficiaris de les subvencions regulades en la present convocatòria, previstes en l'article 13 de la Llei 38/2003, de 17 de novembre, General de Subvencions, que s'inclou en l'apartat C del model de sol·licitud.
f) Contractes d'arrendament formalitzats per escrit que estigueren vigents l'any 2008, en els quals haurà de constar la identitat dels contractants, la identificació de la finca arrendada, la durada pactada, la renda inicial del contracte i la resta de clàusules que les parts hagueren acordat lliurement. Posat cas que les despeses de comunitat i d'administració, i també les que es produïsquen en concepte de contribucions, imposts i arbitris, es troben incloses en el preu de l'arrendament que figure en el contracte i no consten desglossades, declaració conjunta de l'arrendador i de l'arrendatari en què s'expresse l'import anual de tals despeses.
g) Declaració responsable de l'arrendador de l'habitatge llogat per al qual es sol·licita l'ajuda, relatiu a l'augment de l'índex de preus de consum (IPC) aplicat al lloguer satisfet durant l'any 2008 amb la indicació de l'import total mensual actualitzat. En cas de no presentar tal declaració, s'entendrà que la quantia del lloguer és l'estipulada en el contracte.
h) Certificat d'empadronament a l'habitatge llogat per al qual es sol·licita l'ajuda.
i) Tots els rebuts o justificants del pagament del lloguer satisfets durant l'any 2008, en què haurà de constar la identitat i la signatura de l'arrendador, la identificació de la finca arrendada, la quantitat satisfeta i el mes a què s'aplica el pagament. El rebut podrà ser substituït per document bancari que acredite el pagament del lloguer. Si no n'hi havia, es podrà presentar una declaració responsable, signada per l'arrendador, en què es faça constar la quantitat abonada per l'arrendatari durant l'any 2008 i també els mesos de referència.
j) Si s'escau, autorització expressa -que figura en l'apartat C del model de sol·licitud- perquè l'IVAJ sol·licite d'ofici, a l'Agència Estatal d'Administració Tributària, la informació fiscal necessària per a comprovar el compliment dels requisits econòmics exigits en les presents bases.
En el cas de no autoritzar l'IVAJ a sol·licitar d'ofici, a l'Agència Estatal d'Administració Tributària, la informació fiscal necessària per a comprovar el compliment dels requisits econòmics exigits en les presents bases, s'haurà de presentar:
- Declaració o certificat de la sol·licitud de devolució que incloga els càlculs efectuats per l'administració, en ambdós casos referits a l'exercici 2007. En la declaració de l'impost sobre la renda de les persones físiques haurà de constar la certificació mecànica o, si no n'hi havia, la signatura autoritzada. En cas de presentació telemàtica, s'haurà d'aportar, juntament amb la declaració de l'impost, el document d'«Ingrés/Sol·licitud de devolució», en què figure la data i l'hora de la presentació i el codi electrònic generat.
- En el cas de sol·licitants que, obtenint ingressos propis, no estiguen obligats a declarar i no hagen sol·licitat la devolució per l'impost sobre la renda de les persones físiques: certificat expedit per l'Agència Estatal d'Administració Tributària en què conste que la persona interessada no ha presentat declaració de l'impost sobre la renda de les persones físiques ni sol·licitud de devolució pel mateix impost, i també les dades sobre ingressos en relació amb eixe impost que dispose l'esmentada administració tributària relatius a l'exercici 2007.
Quan la persona interessada dispose d'altres ingressos no inclosos en el certificat expedit per l'Agència Estatal d'Administració Tributària, els justificarà mitjançant l'aportació de les nòmines, els certificats bancaris i d'altres justificants documentals, relatius a l'exercici 2007.
Únicament i exclusivament quan tots o part dels ingressos obtinguts no es puguen justificar per cap de les formes anteriors, la justificació es farà mitjançant una declaració responsable de la persona sol·licitant en què s'especifiquen i es detallen els ingressos obtinguts durant l'any 2007 i la seua procedència.
k) Posat cas que algun dels membres de la parella sol·licitant tinga al seu càrrec un o més menors d'edat, documentació acreditativa d'esta circumstància, d'acord amb el que disposa la normativa vigent.
l) Fitxa de dades bancàries degudament signada per ambdós membres de la parella sol·licitant i emplenada per l'entitat bancària en què es sol·licite l'ingrés de la subvenció i hi conste el número de compte bancari del que siguen titulars les persones sol·licitants.
3. Tota la documentació a què es refereix la present base que no siga original haurà de ser confrontada. En cas contrari, es considerarà no presentada, després del requeriment d'esmena previ de conformitat amb el que estableix l'apartat 2 de la base huitena de la present ordre.
4. Només s'admetrà una sol·licitud per peticionari. Posat cas que se'n presenten diverses, la persona sol·licitant, després del requeriment de la unitat instructora, haurà de triar-ne una en el termini que a l'efecte es concedisca. En cas contrari, es considerarà que opta per la presentada en primer lloc.
Setena. Presentació i termini
1. Les sol·licituds, i la resta de documentació que s'haja d'aportar en els distints tràmits de procediment de concessió de les ajudes, es podran presentar al Registre de l'Institut Valencià de la Joventut (carrer de l'Hospital, 11, València, 46895), al de les unitats territorials d'Alacant (rambla de Méndez Núñez, 41 03479) i de Castelló (carrer dels Orfebres Santalínea, 2, 12866), o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1829/1999, de 3 de desembre, en sobre obert, per tal que l'exemplar destinat a l'IVAJ siga datat i segellat abans de ser-hi depositat. Posat cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
2. El termini de presentació de sol·licituds serà de quinze dies hàbils comptadors a partir de l'endemà del dia en què tinga lloc la publicació de la present ordre en el Diari Oficial de la Comunitat Valenciana. L'incompliment del termini determinarà la no-admissió de la sol·licitud.
Huitena. Tramitació
1. La instrucció del procediment correspondrà al Servei de Gestió i Planificació de Programes de l'Institut Valencià de la Joventut, que podrà demanar a la persona sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
2. Quan la sol·licitud no reunisca els requisits exigits o no incloga la documentació que d'acord amb esta ordre siga exigible, es notificarà a la persona sol·licitant perquè, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de deu dies, comptadors a partir de l'endemà de la recepció de la notificació, n'esmene la falta o hi adjunte els documents preceptius, amb indicació que, si no ho fa en el termini previst, es considerarà que ha desistit de la seua petició, després de la resolució prèvia del director general de l'Institut Valencià de la Joventut, que haurà de ser dictada en els termes que preveu l'article 42 de la Llei susdita.
3. El Servei de Gestió i Planificació de Programes elevarà, al director general de l'IVAJ, una proposta de resolució que contindrà una relació dels sol·licitants per als quals es proposa la concessió de subvenció i la seua quantia, i també d'aquells per als quals es proposa la denegació o el desistiment de la subvenció sol·licitada.
4. Abans de dictar-se la proposta de resolució i quan la quantia de l'ajuda supere els 1.803,04 euros, les persones interessades hauran d'aportar, en el termini màxim de deu dies comptadors a partir de l'endemà del dia en què se'ls notifique el requeriment, certificats acreditatius de trobar-se al corrent en les obligacions tributàries i davant de la Seguretat Social, de conformitat amb el que estableix l'Ordre de 30 de maig de 1996, de la Conselleria d'Economia i Hisenda (DOGV núm. 2775 de 21.06.96), i en la forma en què estableix el Reial Decret 1098/2001, de 12 d'octubre, pel qual s'aprova el Reglament general de la Llei de Contractes de les Administracions Públiques (BOE núm. 257 de 26.10.01). L'incompliment d'esta obligació serà motiu de denegació de l'ajuda sol·licitada.
L'IVAJ sol·licitarà d'ofici, a l'Agència Estatal d'Administració Tributària i a la Conselleria d'Economia, Hisenda i Ocupació -sempre que els participants en la present convocatòria hi hagen donat la seua conformitat expressa-, la informació fiscal necessària per a comprovar que es troben al corrent de les seues obligacions tributàries davant d'ambdues.
Novena. Resolució
1. El director general de l'IVAJ, a la vista de la proposta del Servei de Gestió i Planificació de Programes, resoldrà les sol·licituds d'ajudes presentades a l'empara del que disposa la present ordre. La resolució haurà de ser motivada i s'hi faran constar les raons, i en tot cas en el procediment hauran de quedar acreditats els fonaments de la resolució que s'adopte.
2. El termini màxim de resolució i de notificació serà de sis mesos comptadors a partir de l'endemà del dia en què acabe el termini de presentació de sol·licituds. Si transcorregut el dit termini no s'hi haguera dictat resolució expressa, les sol·licituds presentades podran considerar-se desestimades, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Tot això sense perjuí de l'obligació de resoldre i de notificar que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. La resolució de la convocatòria es publicarà en el Diari Oficial de la Comunitat Valenciana, en els termes que preveu l'article 18.1 de la Llei 38/2003, de 17 de novembre, General de Subvencions.
4. L'eficàcia de la concessió de les ajudes quedarà supeditada al compliment dels termes i de les condicions de la concessió. La no-presentació de la documentació que preveu la base onzena de la present convocatòria en el termini establit donarà lloc a la pèrdua de la subvenció i consegüent revocació.
Desena. Obligacions dels beneficiaris
Són obligacions dels beneficiaris:
a) Destinar l'habitatge llogat a domicili habitual.
b) Acreditar davant de l'Institut Valencià de la Joventut la realització de l'activitat i el compliment dels requisits i de les condicions que determinen la concessió o el gaudi de l'ajuda, en la forma en què es determina en la present ordre.
c) Comunicar a l'Institut Valencià de la Joventut la sol·licitud d'ajudes, per a la mateixa finalitat, a altres administracions o organismes públics o privats, tant nacionals com internacionals, i la seua concessió.
d) Sotmetre's a les actuacions de control financer que corresponen a la Intervenció General, quant a les subvencions i ajudes concedides.
e) Donar l'adequada publicitat del caràcter públic del finançament de l'activitat que fonamenta la concessió de la subvenció.
f) Complir totes les obligacions que estiguen previstes per al règim de subvencions i ajudes públiques, i que siguen aplicables a la present ordre, de conformitat amb el que disposen la Llei 38/2003 de 17 de novembre, General de Subvencions, el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i la resta de la legislació concordant i d'aplicació.
Onzena. Pagament
1. El pagament d'estes ajudes s'efectuarà en una sola vegada. Les parelles que, juntament amb la sol·licitud de participació en la present convocatòria, només hagueren aportat la sol·licitud d'inscripció en el Registre d'Unions de Fet de la Comunitat Valenciana, hauran de presentar el certificat d'inscripció.
El certificat d'inscripció al Registre d'Unions de Fet de la Comunitat Valenciana haurà de ser l'original o una còpia confrontada. En cas contrari, i després del previ requeriment d'esmena d'acord amb el que estableix l'apartat 2 de la base huitena de la present ordre, es considerarà no presentat.
2. El termini màxim de presentació de la documentació exigida en l'apartat anterior serà de 10 dies hàbils comptadors a partir de l'endemà del dia en què tinga lloc la publicació de la resolució de la present convocatòria en el Diari Oficial de la Comunitat Valenciana.
Dotzena. Revocació de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o organismes públics o privats, tant nacionals com internacionals, podrà donar lloc a la modificació de la resolució de concessió.
2. L'incompliment per part del beneficiari dels requisits i de les condicions que donaren lloc a l'atorgament de l'ajuda, i també la no-presentació de la documentació que assenyala la base onzena de la present ordre en el termini establit a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de la persona interessada a l'audiència.
Tretzena. Reintegrament de les quantitats obtingudes
1. L'import de les subvencions regulades en estes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions o organismes públics o privats, tant nacionals com internacionals, supere el preu del lloguer satisfet pel beneficiari.
En este cas, quan l'ajuda principal siga l'atorgada per la Generalitat Valenciana, procedirà el reintegrament de l'excés obtingut sobre el preu del lloguer satisfet pel beneficiari.
2. Així mateix, procedirà el reintegrament de les quantitats percebudes i l'exigència de l'interés de demora des del moment del pagament de la subvenció, d'acord amb el procediment instruït a l'efecte, en què es garantirà el dret de la persona interessada a l'audiència, en els casos que preveu l'article 37 de la Llei 38/2003, de 17 de novembre, General de Subvencions.
Catorzena. Acceptació de les bases
La participació en la present convocatòria implica l'acceptació de les bases que la regulen.
Quinzena. Impugnació de les bases
Contra les bases de la present convocatòria es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Comunitat Valenciana, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí de la possibilitat d'interposar qualsevol altre recurs que es considere oportú.